# **Երևանի ջրամատակարարման բարելավման ծրագիր**

Ծրագիրն իրականացվում է Վերակառուցման և Զարգացման Եվրոպական Բանկի, Եվրոպական Ներդրումային Բանկի, ԵՄ Հարևանության ներդրումային գործիքի աջակցությամբ։ Ծրագրի ընդհանուր բյուջեն կազմում է 29․0 մլն ԱՄՆ դոլար, այդ թվում՝ վարկային միջոցներ – 14․0 մլն ԱՄՆ դոլար, դրամաշնորհ – 7․0 մլն ԱՄՆ դոլար, ՀՀ կառավարության համաֆինանսավորում – 8,0 մլն ԱՄՆ դոլար։

ՎԶԵԲ ֆինանսավորումը կազմում է՝ 7,94 մլն ԱՄՆ դոլար, /Այդ թվում՝ 7,0 մլն ԱՄՆ

դոլար վարկային միջոցներ և 0,94 մլն ԱՄՆ դոլար դրամաշնորհ/

ԵՆԲ ֆինանսավորումը կազմում է՝ 7,0 մլն ԱՄՆ դոլար, /վարկային միջոցներ/

ԵՄ ֆինանսավորումը կազմում է՝ 6,06 մլն ԱՄՆ դոլար, /դրամաշնորհ/

Ծրագիրը մեկնարկել է 2014թ․, ավարտը նախատեսված է 2025 թվականի դեկտեմբերին։

Ծրագրի նպատակն է․

* Երևան քաղաքում անհատական տներով կառուցապատված թաղամասերում տեխնիկապես առավել մաշված և շահագործման տեսանկյունից անմխիթար վիճակում գտնվող ջրամատակարարման բաշխիչ ցանցերի վերականգնումը,
* Անհատական տնային տնտեսությունների մուտքագծերի փոխարինումը,
* Բազմաբնակարան շենքերի ֆիզիկապես մաշված և անմխիթար վիճակում գտնվող բակային պոմպակայանների վերակառուցումը և արդիականացումը,
* Բազմաբնակարան շենքերի վթարային մուտքագծերի փոխարինումը։

Ծրագրի իրականացումից ակնկալվող արդյունքները․

* Համակարգում առկա հոսակորուստների նվազեցում,
* Ջրամատակարարման բաշխիչ ցանցերի կառավարման հուսալիության բարձրացում, հաշվառման համակարգի և ջրի որակի բարելավում,
* Շուրջօրյա ջրամատակարարման ապահովում,
* Մատակարարված ջրաքանակի դիմաց հավաքագրման ավելացում,
* Բազմաբնակարան շենքերի բակային պոմպակայանների շահագործման ծախսերի նվազեցում։

Ծրագրի հիմնական բաղադրիչներն են.

Բաղադրիչ 1․ Բակային պոմպակայանների վերակառուցում․ իրականացվել են 30 հատ բակային պոմպակայանների վերակառուցման և արդիականացման աշխատանքներ։

Բաղադրիչ 2․ Ջրամատակարարման բաշխիչ ցանցերի վերականգնում․ Այս բաղադրիչի ներքո ավարտվել են Արաբկիր, Քանաքեռ-Զեյթուն, Էրեբունի, Կենտրոն, Այգեստան, Նորք-Մարաշ, Ավան, Շենգավիթ, և իրականացվում են Մալաթիա-Հաղթանակ, Սիլիկյան, Նոր Խարբերդ, Փիրումյան թաղամասերի, Բալահովիտ բնակավայրի ջրամատակարարման համակարգերի բարելավման և Արարատյան պոմպակայանում թվով 3 պոմպերի փոխարինման, տեխնոլոգիական մասի և էլ․համակարգի մոնտաժման աշխատանքները:

Բաղադրիչ 3․ Անհատական տնային տնտեսությունների միացումների փոխարինում․ Այս բաղադրիչի ներքո իրականացվում են անհատական տնային տնտեսությունների մուտքագծերի փոխարինման աշխատանքներ։

 Ծրագրով ընդհանուր առմամբ նախատեսված է իրականացնել 202.0 կմ երկարությամբ ջրամատակարարման բաշխիչ ցանցի վերականգնման, 134.2 կմ երկարությամբ անհատական տնային միացումների խողովակաշարերի փոխարինման, 18,245 բաժանորդների ջրաչափական հանգույցների տեղադրման և 30 հատ բակային պոմպակայանների վերակառուցման աշխատանքներ։

**26․11․2024 թ․ դրությամբ իրականացվել են**․

* 187,5 կմ ջրամատակարարման բաշխիչ ցանցի վերականգնման,
* 106,35 կմ անհատական տնային միացումների խողովակաշարերի փոխարինման,
* 15,546 բաժանորդների ջրաչափական հանգույցների տեղադրման,
* 30 հատ բակային պոմպակայանների վերակառուցման և
* Արարատյան պոմպակայանում 3 նոր պոմպերի փոխարինման աշխատանքները։

 26․11․2024թ․ դրությամբ ծրագրի ծախսը կազմել է 24,664 մլն ԱՄՆ դոլար (ընդհանուր արժեքի 85,0 տոկոսը)։

**26.11.2024-2025 թթ.**

Պլանավորվում է իրականացնել շուրջ 14,5 կմ երկարությամբ ջրամատակարարման բաշխիչ ցանցի վերականգնման, 27,85 կմ երկարությամբ անհատական տնային միացումների խողովակաշարերի փոխարինման և 2,699 բաժանորդների ջրաչափական հանգույցների տեղադրման աշխատանքներ, ընդհանուր 4.336 մլն ԱՄՆ դոլար արժողությամբ։